নয়া দিগন্ত পত্রিকায় কলাম লিখছি আট-দশ বছর হয়ে গেল। প্রথম দিকে প্রতি মঙ্গলবার আমার কলামটি বের হতো। গত তিন-চার বছর ধরে এটা প্রতি বুধবার বের হচ্ছে। মাঝে মধ্যেই সিরিজ কলাম লিখি; অর্থাৎ কোনো একটি বিষয়ে বা কোনো একটি মূল থিমকে ভিত্তি করে একাধিক কলাম লিখি; উদাহরণস্বরূপ পার্বত্য চট্টগ্রাম বা জাতীয় নিরাপত্তা বা রাজনীতিতে পরিবর্তন ইত্যাদি বিষয়ে। এরূপ একটি সিরিজ লিখেছিলাম ৪ নভেম্বর ২০১৫ থেকে শুরু করে ২ ডিসেম্বর ২০১৫ পর্যন্ত পাঁচ কিস্তিতে। প্রথম কিস্তির শিরোনাম ছিল ‘সিদ্ধান্ত গ্রহণ করতেই হবে’; দ্বিতীয় কিস্তির শিরোনাম ছিল ‘চল্লিশ বছর আগে-পরে নভেম্বর : কিছু মূল্যায়ন’; তৃতীয় কিস্তির শিরোনাম ছিল ‘পরিবর্তন নিয়ে চিন্তা’; চতুর্থ কিস্তি ‘পরিবর্তন নিয়ে আরো কিছু চিন্তা’ এবং পঞ্চম কিস্তির শিরোনাম ‘পরিবর্তন নিয়ে চিন্তা আপাতত উপসংহার’। অর্থাৎ, একজন কলাম লেখক হিসেবে, চিন্তাশীল রাজনৈতিক কর্মী হিসেবে আমার বক্তব্য উপস্থাপন করেই যাচ্ছি। কলামের মাধ্যমে সরেজমিন পরিবর্তন আনা প্রায় অসম্ভব।